Broj: 711-I-502-M-54/23-02-24

Zagreb, 13. ožujka 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Teodora Antića, glavnog tajnika Ustavnog suda Republike Hrvatske do 30. rujna 2022.**, za davanjem mišljenja Povjerenstva,na 1. sjednici održanoj dana 13. ožujka 2023. donosi sljedeće

**MIŠLJENJE**

**Povjerenstvo ukazuje obvezniku Teodoru Antiću da nije ovlašteno ispitivati akte poslodavca kojima se odbija ostvarenje prava iz radnog odnosa niti tumačiti i primjenjivati druge pozitivno pravne propise u Republici Hrvatskoj kojima se uređuje pravo na isplatu otpremnine.**

Obrazloženje

Zahtjev za davanjem mišljenja Povjerenstva podnio je Teodor Antić, glavni tajnik Ustavnog suda Republike Hrvatske kojem je mandat istekao 30. rujna 2022. godine. U Povjerenstvu je zahtjev zaprimljen 24. veljače 2023. pod poslovnim brojem 711-U-3221-M-54/23-01-28, povodom kojeg se vodi predmet broj M-54/23.

Člankom 3. stavkom 1. točkom 20. ZSSI-a propisano je da je glavni tajnik Ustavnog suda Republike Hrvatske obveznik ZSSI-a.

Člankom 22. stavkom 1. ZSSI propisano je da obveze koje za obveznika proizlaze iz članaka 7., 10., 11., 12., i 20. ZSSI-a počinju na dan stupanja na dužnost i traju 12 mjeseci od dana prestanka obnašanja dužnosti. Kako je obvezniku Teodoru Antiću mandat prestao 30. rujna 2022. godine, na imenovanog se primjenjuju citirane zakonske odredbe.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da mu je rješenjem Ustavnog suda Republike Hrvatske odbijen zahtjev za isplatu otpremnine zbog odlaska u mirovinu, a što je suprotno Smjernici Povjerenstva broj 711-I-34-R-34/22-01-17 od 31. siječnja 2022. i njezinoj Dopuni broj 711-I-518-R-34/22-02-17 od 12. travnja 2022. te shodno tome postavlja upit koje je stajalište Povjerenstva vezano za konkretan slučaj. Dakle, zahtjev obveznika se prije svega odnosi na ispitivanje rješenja Ustavnog suda Republike Hrvatske kojim je odbijen njegov zahtjev za isplatu otpremnine.

Ovo tijelo je izvršilo uvid u rješenje Ustavnog suda Republike Hrvatske od 08. veljače 2023. te je utvrđeno da je Teodoru Antiću zahtjev za isplatu otpremnine odbijen kao neosnovan. Iz obrazloženja citiranog rješenja proizlazi da Zakonom o pravima i obvezama državnih dužnosnika („Narodne novine“ broj 01/98., 135/98., 105/99., 25/00., 73/00., 30/01., 59/01., 114/01., 153/02., 154/02., 163/03., 16/04., 30/04., 105/04., 187/04., 92/05., 121/05., 151/05., 135/06., 141/06., 17/07., 34/07., 82/07., 107/07., 60/08., 38/09., 150/11., 22/13., 102/14., 103/14., 3/15., 93/16., 44/17. i 66/19.), podzakonskim aktima i drugim propisima nije propisano pravo državnog dužnosnika na otpremninu zbog odlaska u mirovinu.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo je dana 31. siječnja 2022. donijelo Smjernicu broj 711-I-134-R-34/22-01-17, a dana 12.travnja 2022. i Dopunu Smjernice broj 711-I-518-R-34/22-02-17 kojima je utvrđeno da obveznici koji temeljem ugovora o radu ili svakog drugog akta o zasnivanju radnog odnosa obnašaju javnu dužnost, smiju pored plaće koju primaju za njezino obnašanje, od poslodavca primati određene novčane primitke, između ostalog i otpremninu, jer isti primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.

Međutim, navedeno nije primjenjivo na ovaj konkretan slučaj s obzirom da je obveznik prije svega rješenjem svog bivšeg poslodavca, odnosno Ustavnog suda Republike Hrvatske, odbijen sa zahtjevom koji se odnosi na ostvarivanje prava iz radnog odnosa.

Slijedom navedenog, ukazuje se obvezniku da ne bi bilo protivno odredbama članka 7.točke d) ZSSI-a da primi otpremninu ukoliko bi mu to pravo bilo utvrđeno rješenjem poslodavca. Kako je u ovom slučaju obveznik odbijen aktom poslodavca i to s aspekta Zakona o pravima i obvezama državnih dužnosnika, Povjerenstvo ukazuje obvezniku da nije ovlašteno tumačiti i primjenjivati druge pozitivno pravne propise u Republici Hrvatskoj kojima se uređuje pravo na isplatu otpremnine, a niti ispitivati akte poslodavca kojima je odbijeno ostvarenje nekog prava iz radnog odnosa te stoga obveznik svoja prava može ostvarivati u sudskom sporu protiv citiranog rješenja Ustavnog suda Republike Hrvatske.

Sijedom navedenog, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Teodoru Antiću, elektroničkom dostavom
2. Objava na internetskoj stranici Povjerenstva
3. Pismohrana